Waar's die versene en prikkels? | Netwerk24
Waar's die versene en prikkels?
Deur Estelle Venter, Paternoster 12 Julie 2021 05:06
Daar's een gesegde in Afrikaans se ryk idiomeskatkis wat ek gedink het darem in dié tydsgewrig gebruik sou word (maar waarvan die koerantblaaie leeg is): Om die versene teen die prikkels te slaan. Uit die antieke Grieks het dit in die Bybel beland (sien Handelinge 9:5 en 26:14).
Versene is hakskene; prikkels is die skerppuntige porstokke waarmee osse tot vinniger ploeg aangehits is. Om jou slap, sagte hakskeentjies teen die prikkels te slaan, is dus om jou teen 'n oormag teen te sit.
Sinne wat 'n mens sou verwag het, is die volgende: "Die teeninentingsbrigade slaan om dowe neute hul versene teen die prikkels." (Dalk: teen die prikprikkels of priemprikkels.) Of: "Met oudpres. Jacob Zuma se norring elfde-uur- hofsake het hy sy versene teen die prikkels geslaan."
Om vir dié jammerlike leemte te vergoed, sal ek op my volgende besoek aan Paternoster se skoonheidskundige sê-vra: "Toe, Meisie, laat my versene sonder verwyl onder jou puimsteen deurloop."